ПРЕДЛОГ

На основу члана 41. став 6. и члана 51. став 1. тачка 1) Закона о планском систему („Службени гласник РС”, број 30/18) и члана 42. став 1. Закона о Влади („Службени гласни РС”, бр. 55/05, 71/05 – исправка, 101/07, 65/08, 16/11, 68/12- УС, 44/14 и 30/18 – др. закон),

Влада доноси

УРЕДБУ

О АНАЛИЗИ ЕФЕКАТА ПРОПИСА

I. УВОДНЕ ОДРЕДБЕ

Предмет

Члан 1.

## Овом уредбом ближе се уређују обим, процес и контрола спровођења анализе ефеката приликом израде прописа, анализа ефеката након његовог усвајања, укључујући и начин спровођења консултација за прописе, форма и садржина извештаја о спроведеној анализи ефеката, који садржи и податке о спроведеним консултацијама, за којe прописе спровођење анализе ефеката није обавезно, елементи анализе ефеката усвојених прописа, као и начин вредновања учинака прописа.

Значење израза

Члан 2.

Поједини изрази употребљени у овој уредби имају следеће значење:

1) Административни трошак је трошак времена и новца које утроши привредни субјекат или грађанин за информисање о административном поступку или административном захтеву, припрему и достављање захтева, пријаве или обавештења и пратеће документације, ангажовања трећег лица и вршење плаћања у административном поступку или административном захтеву, као и за преузимање акта којим се одлучује у административном поступку и друго;

2) Почетна вредност показатеља учинка је вредност показатеља учинка у години која претходи доношењу прописа или, изузетно, вредност показатеља учинка у периоду за који надлежни предлагач сматра да је релевантан;

3) Циљна вредност показатеља учинка је вредност показатеља учинка у години у којој се очекује остварење циља;

4) Консултације су процес у којем надлежни орган покреће и спроводи дијалог са циљним групама и заинтересованим странама, у циљу прикупљања неопходних информација у вези са:

(1) издрадом прописа;

(2) спровођењем ex-post анализе ефеката и вредновања учинaка прописа;

(3) осталим питањима од значаја за надлежни орган.

5) Праћење спровођења усвојених прописа обухвата прикупљање, систематизацију и анализу података током спровођења прописа, како би се утврдило да ли се остварује циљ прописа, као и да ли се спровођење прописа одвија у складу са планираним роковима и уз ефикасно коришћење средстава;

6) Портал „еКонсултације” је званични портал који је успоставила Влада и преко ког надлежни органи и организацијеспроводе консултативни процес и јавну расправу;

7) Вредновање учинака прописа подразумева процес утврђивања релевантности, ефикасности, ефективности и одрживости прописа који се спроводи ради преиспитивања и унапређења прописа;

8) Орган јавног сектора у смислу ове уредбе је орган и организација Републике Србије, орган и служба аутономне покрајине и јединице локалне самоуправе, правно и физичко лице којем је поверено јавно овлашћење, као и посебни орган преко којег се остварује регулаторна функција.

II. ОБИМ И ПРОЦЕС СПРОВОЂЕЊА АНАЛИЗЕ ЕФЕКАТА ПРИЛИКОМ ИЗРАДЕ ПРОПИСА (EX-ANTE АНАЛИЗА ЕФЕКАТА)

Прописи за које спровођење ex-ante анализе ефеката није обавезно

## Члан 3.

Спровођење еx-ante анализе ефеката прописа је обавезно у складу са законом којим се уређује плански систем (у даљем тексту: Закон), осим приликом израде:

1) прописа који битно не утиче на начин остваривања права, обавеза и правних интереса физичких и правних лица;

2) закона којим се уређује годишњи буџет Републике Србије;

3) прописа којим се ублажавају или отклањају последице епидемије од већег епидемиолошког значаја, пандемије, елементарних и других непогода и ванредних ситуација;

4) прописа којим се предлажу ванредне или привремене мере ради спречавања поремећаја или отклањања штетних последица на тржишту, и то:

(1) у погледу снабдевања робом и услугама од виталног значаја за живот и здравље људи и за рад привредних субјеката, установа и других организација од општег интереса у складу са законом којим се уређује трговина;

(2) у погледу спречавања ширења болести животиња или због постојања опасности по јавно здравље у складу са законом којим се уређује тржиште пољопривредних производа;

5) закона о потврђивању међународних споразума;

6) прописа чији је предмет уређења одбрана и безбедности Републике Србије и њених грађана;

7) прописа којим се врши само њихово усаглашавање са већ усвојеним прописом;

8) закона којима се Републике Србије задужује код домаћих и иностраних поверилаца.

## Обим спровођења ex-ante анализе ефеката

Члан 4.

Обим спровођења ex-ante анализе ефеката за пропис који се израђује зависи од значаја и обима процењених ефеката тог прописа на јавне приходе и расходе, привредне субјекте, грађане, животну средину и орган јавног сектора, као и потребу спречавања потенцијалних негативних ефеката тог прописа, односно њиховог свођења на најмању могућу меру.

Процес спровођења ex-ante анализе ефеката

## Члан 5.

Еx-ante анализа ефеката прописа састоји се од:

1) сагледавања постојећег стања у посматраној области при чему се идентификује проблем који је потребно решити и његови узорци и последице, односно промена која треба да се постигне у посматраној области;

2) утврђивања циља који се жели остварити и показатеља учинка на основу ког ће се мерити остварење циља;

3) идентификовања опција за постизање циља;

4) анализе ефеката опција и ризика за спровођење опција;

5) поређења и избора оптималне опције за постизање циља;

6) идентификације надлежних органа и неопходних ресурса за спровођење оптималне опције, праћење спровођења прописа, утврђивање и вредновање учинака прописа и извештавање о постигнутим учинцима.

Приликом спровођења ex-ante анализе ефеката узимају се у обзир резултати анализе ефеката које су спроведене приликом израде и праћења спровођења планских докумената који су од значаја за посматрану област, извештаји о раду органа јавне управе, извештаји међународних организација, информације до којих се дошло током консултација са циљним групама и заинтересованим странама, статистички подаци, као и друге анализе, истраживања и студије.

Приликом спровођења ex-ante анализе ефеката прописа узима се у обзир и предмет лобирања у смислу закона којим се уређује лобирање.

Сагледавање постојећег стања

Члан 6.

Сагледавање постојећег стања из члана 5. става 1. тачка 1) обухвата:

1. Анализу оствареног учинка спровођења важећег прописа и процену нивоа остварености циља важећег прописа, као и разлоге за одступање од очекиваног циља уколико је посматрана област била уређена прописом;
2. Анализу доступних информација и вредности показатеља који се прате у посматраној области, уколико посматрана област није уређена прописом;
3. Анализу уочених проблема у посматраној области, циљних група на које се проблем односи, као и узрока и последица проблема;
4. Анализу других разлога за промену у посматраној области у случају да није уочен проблем.

Анализа постојећег стања се спроводи на основу Извештаја о спроведеној ex-post анализи ефеката усвојеног прописа и вредновања учинака, као и на основу других доступних домаћих и међународних извештаја, резултата анализе ефеката које су спроведене приликом израде и праћења спровођења планских докумената који су од значаја за посаматрану област, информација које су прикупљене током консултација, статистичких података, студија, истраживања, анализа, итд.

За анализу постојећег стања могу се примењивати технике анализе као што су дрво проблема, SWOT анализа, упоредно-правна анализа, анализа циљних група и заинтересованих страна и друге технике.

Утврђивање циља

Члан 7.

Циљ је жељено стање које је потребно остварити у посматраној области у односу на циљну групу или на животну средину.

Циљ се утврђује тако да буде прецизан, мерљив, друштвено прихватљив, реалан и временски одређен.

Циљ се утврђује на основу сагледаног постојећег стања, имајући у виду уочени проблем који је потребно решити, као и узроке и последице тог проблема или промену коју је потребно постићи.

Приликом утврђивања циља надлежни предлагач узима у обзир циљеве утврђене у важећим планским документима који су релевантни за посматрану област.

Приликом утврђивања циља подзаконског акта надлежни предлагач узима у обзир циљ који треба остварити законом у ком је прописан правни основ за доношење подзаконског акта.

Циљ се утврђује тако да може да служи као основ за праћење ефикасности и ефективности примене прописа.

За утврђивање циља могу се користити технике као што су дрво циља и упоредно-правна анализа.

Показатељ учинка

Члан 8.

Показатељем учинка се мери степен остваривања циља између почетног стања и циљног стања током примене прописа.

Показатељ учинка је прецизан, мерљив, релевантан, доступан и временски одређен.

Приликом утврђивања показатеља учинка одређују се њихова почетна и циљна вредност, рок за остваривање циљне вредности и извор провере.

Извор провере је база података одговорног произвођача званичне статистике и друга база података, евиденција, извештај, истраживање, студија или други документ који садржи податке о вредности показатеља учинка.

Приликом утврђивања показатеља учинка надлежни предлагач одређује начин за благовремено обезбеђење података неопходних за праћење остварења утврђеног циља.

Показатељ учинка је квантитативно изражен.

Изузетно од става 6. овог члана, показатељ учинка може да буде квалитативан уколико није могуће утврдити квантитативан показатељ учинка.

Приликом утврђивања показатеља учинка води се рачуна о томе да они буду родно осетљиви.

Идентификовање опција

Члан 9.

Опција подразумева могућу меру или групу мера за постизање утврђеног циља.

Приликом идентификовања опција надлежни предлагач прво разматра да ли је циљ могуће постићи:

1. „status quo” опцијом (изостанак било какве интервенције);
2. опцијама које обухватају подстицајне, информативно-едукативне, институционално-управљачке мере или мере за обезбеђивање добара и услуга којима је могуће постићи утврђени циљ без доношења новог или измене постојећег прописа;
3. поједностављењем административних поступака и захтева без доношења новог или измене постојећег прописа.

Када надлежни предлагач, на основу спроведене анализе ефеката опција из става 2. овог члана, закључи да циљ није могуће остварити њима или када је одлука о доношењу прописа већ утврђена планским документом, односно када је законом прописана обавеза доношења подзаконског акта, надлежни предлагач разматра опције у оквиру решења која се уређују прописом.

Надлежни предлагач приликом анализе опција из става 3. овог члана разматра могућност да поред доношења новог прописа примени и неку другу додатну меру из става 2. тачка 2) овог члана ради постизања утврђеног циља на ефикаснији начин.

Приликом израде прописа који се усклађује са прописима Европске уније, надлежни предлагач разматра опције које се односе на начин примене одредаба прописа Европске уније у Републици Србији.

Приликом идентификовања опција, надлежни предлагач посебно води рачуна о међународној упоредној пракси у посматраној области.

Анализа ефеката опција и ризика за спровођење опција

Члан 10.

Анализа ефеката опција и ризика за спровођење опција, спроводи се како би се утврдиле предности и недостаци разматраних опција.

Анализа ефеката опција и ризика за спровођење опција подразумева анализу:

1) економских ефеката;

2) ефеката на друштво;

3) ефеката на животну средину;

4) управљачких ефеката;

5) финансијских ефеката;

6) ризика.

Приликом анализе ефеката опција и ризика за спровођење опција сагледавају се како директни, тако и индиректни позитивни или негативни ефекти сваке од опција.

Приликом спровођења анализе ефеката опција треба водити рачуна о могућим начинима за поједностављење постојећег правног оквира кроз укидање прописа који су постали непотребни, неефикасни или штетни, као и за укидање и/или поједностављење административних поступака и захтева који узрокују непотребне трошкове физичким и правним лицима.

Анализа економских ефеката

Члан 11.

Анализом економских ефеката сагледавају се значајни позитивни и негативни, непосредни и посредни ефекти опција на привредне субјекте и услове пословања.

Приликом анализе економских ефеката процењују се ефекти опција на:

1. повећање или смањење административних, финансијских трошкова и трошкова производње и/или пружања услуга;
2. конкурентност привредних субјеката на домаћем и иностраном тржишту;
3. конкуренцију.

Конкурентност из става 2. тачка 2) овог члана подразумева ценовну конкурентност привредних субјеката на домаћем и иностраном тржишту, могућност њиховог пословног повезивања и удруживања, унапређење инфраструктуре, трансфер технологије (утицај на иновације и доступност технологије), приступ финансијским средствима, услове за инвестирање, унапређење квалитета радне снаге, обавезе послодаваца, итд.

Конкуренција из става 2. тачка 3) овог члана подразумева ситуацију на тржишту у којој учесници на тржишту, у процесу међусобног такмичења у погледу цене, квалитета, разноврсности робе или услуга, иновација и др., под равноправним условима, теже да остваре наклоност купаца са намером остваривања својих пословних циљева.

Анализа економских ефеката на конкуренцију спроводи се применом Контролне листе за оцену постојања ефеката прописа на конкуренцију чији образац је доступан на интернет страници органа државне управе надлежним за оцену анализе ефеката прописа (У даљем тексту: надлежни орган) припрема и објављује на својој интернет страници.

Приликом анализе економских ефеката из става 2. овог члана посебно се анализирају ефекти на пословање микро, малих, средњих привредних субјеката, имајући у виду њихову делатност, форму организовања и пословну активност.

Анализа из става 6. овог члана спроводи се применом Теста утицаја на микро, мале и средње привредне субјекте чији образац је доступан на интернет страници надлежног органа.

Анализа ефеката на друштво

Члан 12.

Анализом ефеката на друштво сагледавају се значајни позитивни и негативни, непосредни и посредни ефекти опција на грађане, а посебно на осетљиве друштвене групе и на родну равноправност.

Приликом анализе ефеката на друштво процењују се ефекти опција на:

1. повећање или смањење административних и финансијских трошкова које сносе грађани;
2. повећање или смањење цене роба и услуга од значаја за животни стандард и њихове доступности и квалитета;
3. тржиште рада, запошљавање, услове за рад и синдикално удруживање;
4. здравље људи;
5. квалитет и доступност услуга система социјалне заштите, система здравствене заштите и система образовања;
6. доступност културних садржаја и очување културног наслеђа;
7. жене и мушкарце, тј. родну равноправност.

Анализа ефеката на жене и мушкарце из става 2. тачка 7) овог члана спроводи се применом Теста утицаја на родну равноправност, чији образац је доступан на интернет страници надлежног органа.

Анализа ефеката на животну средину

Члан 13.

Анализом ефеката на животну средину сагледавају се значајни позитивни и негативни, непосредни и посредни ефекти опција на квалитет воде, ваздуха и земљишта, управљање отпадом, заштиту од буке и живи и неживи свет.

Када опција узрокује негативне ефекте на животну средину надлежни предлагач разматра, планира и утврђује начин спровођења мере којима ће се ти ефекти ублажити или отклонити.

Анализа управљачких ефеката

Члан 14.

Анализом управљачких ефеката сагледавају се значајни позитивни и негативни, непосредни и посредни ефекти опција на начин функционисања и организовања органа јавног сектора, капацитете органа јавног сектора за примену опције и ефикасност, одговорност и транспарентност рада јавне управе.

Приликом анализе управљачких ефеката надлежни предлагач:

1. утврђује активности које је потребно спровести како би се омогућила примена опције и одређује орган јавног сектора и организациону јединицу органа јавног сектора која је одговорна за спровођење ових активности;
2. сагледава постојеће капацитете којима располаже надлежни орган јавног сектора односно његова организациона јединица и процењује потребне капацитете за примену опције;
3. процењује на који начин примена опције утиче на ефикасност, одговорност и транспарентност рада органа јавног сектора.

Анализа финансијских ефеката

Члан 15.

Анализом финансијских ефеката сагледавају се значајни позитивни и негативни, непосредни и посредни ефекти опција на буџет и јавне приходе и расходе на републичком, покрајинском и нивоу јединице локалне самоуправе.

Анализа финансијских ефеката подразумева:

1. процену финансијских средстава потребних за реализацију опција;
2. идентификацију могућих извора средстава потребних за реализацију опција;
3. процену ефеката опција на јавне приходе и расходе током примене опција.

Анализа ризика

Члан 16.

Анализом ризика сагледавају се кључни ризици за примену опције и разматрају се активности које ће бити предузете како би се смањила вероватноћа ризичног догађаја или активности које ће бити предузета уколико се ризик оствари.

Поређење и избор оптималне опције за постизање циља

Члан 17.

На основу спроведене анализе ефеката опција надлежни предлагач сагледава најважније потенцијалне ефекте које ће свака од разматраних опција да произведе и процењује потенцијални степен остварености утврђеног циља за сваку од разматраних опција.

Избор оптималне опције се врши поређењем разматраних опција на основу критеријума.

Критеријуми за избор оптималне опције се бирају на основу утврђеног циља и најважнијих потенцијалних ефеката које могу да остваре опције које су разматране.

За поређење разматраних опција могу се користити технике као што су мултикритеријумска анализа, анализа трошкова и користи, анализа ефективности трошкова, итд.

Финално идентификовање надлежних органа и неопходних ресурса за спровођење оптималне опције, праћење спровођења прописа, утврђивање и вредновање учинка прописа и извештавање о постигнутим учинцима

Члан 18.

Након избора оптималне опције за постизање циља надлежни предлагач врши финалну идентификацију надлежног органа за примену прописа, одређује начин праћење спровођења прописа, утврђивања и вредновања учинка прописа и периоде извештавања о постигнутом учинку и врши коначну процену ресурса неопходних за примену прописа имајући у виду резултате до тада извршених анализа.

# 

# III. ИЗВЕШТАЈ О СПРОВЕДЕНОЈ EX-ANTE АНАЛИЗИ ЕФЕКАТА ПРОПИСА

Обавеза представљања резултата спроведене анализе ефеката прописа

Члан 19.

Резултате спроведене ex-ante анализе ефеката прописа, надлежни предлагач представља у оквиру Извештаја о спроведеној ex-ante анализи ефеката прописа.

Надлежни предлагач прописа објављује на својој интернет страници, Извештај о спроведеној ex-ante анализи ефеката прописа заједно са предлогом или нацртом прописа, најкасније на дан отпочињања јавне расправе, а ако је надлежни предлагач орган државне управе овај извештај објављује и на Порталу „еКонсултације”.

Форма и садржина Извештаја о спроведеној ex-ante анализи ефеката прописа

Члан 20.

Извештај о спроведеној ex-ante анализи ефеката прописа израђује се у писаној форми и садржи одговоре на питања из Прилога 1, који је одштампан уз ову уредбу и чини њен саставни део.

Приликом израде Извештаја о спроведеној ex-ante анализи ефеката прописа, надлежни предлагач даје одговоре на питања из Прилога 1. која су релевантна за решења из прописа који се предлаже.

# 

# IV. КОНТРОЛА СПРОВОЂЕЊА EX-ANTE АНАЛИЗЕ ЕФЕКАТА

Подршка надлежном предлагачу приликом спровођења ex-ante анализе ефеката од стране надлежног органа

Члан 21.

Пре почетка рада, као и током рада на пропису надлежни предлагач може се обратити надлежном органу за пружање подршке приликом процене:

1. потребе спровођења ex-ante анализе ефеката;
2. потребног обима спровођења ex-ante анализе ефеката и примене технике анализе;
3. квалитета радне верзије Извештаја о спроведеној ex-ante анализи ефеката прописа.

Контрола спровођења ex-ante анализе ефеката прописа

Члан 22.

Пре подношења нацрта или предлога прописа Влади на усвајање, надлежни предлагач доставља исти са Извештајем о спроведеној ex-ante анализи ефеката прописа, као и материјал потребан за спровођење претходне контроле усклађености административних поступака у складу са законом којим се регулише Регистар административних поступака надлежном органу, на мишљење.

Када надлежни предлагач оцени да није потребно спровести ex-ante анализу ефеката прописа из неког од разлога прописаних чланом 3. ове уредбе, надлежном органу доставља образложену оцену у којој наводи разлоге због којих сматра да није потребно спровести ex-ante анализу ефеката прописа.

По пријему предлога тј. нацрта прописа са Извештајем о спроведеној ex-ante анализи ефеката прописа на мишљење, надлежни орган оцењује потпуност и квалитет садржаја приложеног Извештаја о спроведеној ex-ante анализи ефеката прописа и ако оцени да је то неопходно, даје надлежном предлагачу предлоге за унапређење прописа или извештаја, у складу са овом уредбом.

Надлежни орган у свом мишљењу заузима став у вези са образложеном оценом из става 2. овог члана, а ако се не слаже са проценом надлежног предлагача, у свом мишљењу наводи разлоге због којих надлежни предлагач треба да спроведе ex-ante анализу ефеката прописа и достави на мишљење Извештај о спроведеној ex-ante анализи ефеката прописа.

Извештај о спроведеној ex-ante анализи ефеката прописа, односно образложена оцена из става 2. овог члана је саставни део материјала уз нацрт или предлог прописа који се доставља Влади ради разматрања и одлучивања

Мишљење надлежног органа

Члан 23.

Мишљење надлежног органа на нацрт или предлог прописа садржи оцену да је:

1) ex-ante анализа ефеката потпуна, ако оцени да је надлежни предлагач дао потпуне одговоре на питања из Прилога 1 која су релевантна за решења из прописа који се предлаже, на основу којих се могу јасно сагледати које ће ефекте предложена решења прописа имати на физичка и правна лица, животну средину и сектор државе;

2) ex-ante анализа ефеката делимична, ако оцени да је надлежни предлагач дао непотпуне одговоре на питања из Прилога 1 која су релевантна за решења из прописа који се предлаже, али довољне да се на основу њих могу сагледати најважнији ефекти које ће предложена решења прописа имати на физичка и правна лица, животну средину и сектор државе;

3) ex-ante анализа ефеката недовољна, ако оцени да надлежни предлагач није одговорио, односно дао задовољавајуће одговоре на питања из Прилога 1 која су релевантна за решења из прописа који се предлаже, тако да се на основу њих не могу сагледати најважнији ефекти које ће предложена решења прописа имати на физичка и правна лица, животну средину и сектор државе;

4) потребно спровести ex-ante анализу ефеката, ако није сагласан са образложеном оценом из члана 22. став 2. ове уредбе;

5) није потребно приложити Извештај о спроведеној ex-ante анализи ефеката прописа, ако оцени да су испуњени услови за изузимање од обавезе спровођења ex-ante анализе ефеката прописа из члана 3. ове уредбе.

Мишљење надлежног органа садржи прецизне и потпуне примедбе у погледу недостатака спроведене анализе ефеката и садржаја Извештаја о спроведеној ex-ante анализи ефеката прописа, као и предлоге за измену или допуну одредби прописа које могу имати негативне ефекте на физичка и правна лица, животну средину и сектор државе.

# V. СПРОВОЂЕЊЕ EX-POST АНАЛИЗЕ ЕФЕКАТА УСВОЈЕНИХ ПРОПИСА И ВРЕДНОВАЊЕ УЧИНАКА

Праћење спровођења усвојених прописа

Члан 24.

Налази добијени на основу праћења спровођења прописа се користе за спровођење ex-post анализе ефеката прописа и вредновање учинака прописа.

Надлежни предлагач прати спровођење прописа који је израдио на годишњем нивоу или, изузетно, у периоду за који надлежни предлагач сматра да је релевантан.

Надлежни предлагач у оквиру Извештаја о спроведеној ex-ante анализи ефеката прописа одређује на који начин, из којих извора провере и у којим роковима ће се прикупљати подаци на основу којих ће се пратити спровођење прописа у складу са чланом 8. став 5. ове уредбе.

Током праћења спровођења усвојеног прописа, надлежни предлагач:

1. прикупља и систематизује податкe о спровођењу прописа од свих органа и организација које су одговорне за спровођење прописа и из других доступних извора;
2. утврђује да ли се достижу циљне вредности показатеља учинка;
3. утврђује усклађеност прописа са важећим планским документима која су усвојена након ступања на снагу прописа;
4. сагледава спровођење прописа;
5. спроводи и друге активности уколико за тим постоји потреба.

Сагледавање спровођења прописа из става 4. тачка 4) овог члана обухвата:

1) утврђивање да ли се решења прописа спроводе у потпуности и у складу са роковима прописаним у пропису или планираним роковима у оквиру Извештаја о спроводеној ex-ante анализи ефеката прописа;

2) утврђивање да ли су обезбеђена потребна средства за спровођење прописа и да ли се ова средства користе ефикасно;

3) систематизовање и анализу издатих мишљења у вези са применом одредби прописа.

На основу резултата праћења спровођења прописа надлежни предлагач идентификује проблеме и ризике у спровођењу прописа и утврђује мере за унапређење спровођења прописа.

## 

## Еx-post анализa ефеката прописа

Члан 25.

Ex-post анализа ефеката прописа је процес којим се сагледава ниво остварености утврђеног циља, као и сви стварни позитивни и негативни, директни и индиректни ефекти настали у току примене прописа у циљу вредновања учинака прописа, као и преиспитивања и унапређења тог прописа.

Надлежни предлагач спроводи ex-post анализу ефеката прописа које је израдио и одређује технике анализе и методе консултације које ће спровести током ex-post анализе ефеката прописа, уз поштовање начела пропорционалности и предострожности.

Током спровођења еx-post анализе ефеката прописа, надлежни предлагач:

1. утврђује обухват еx-рost анализе ефеката;
2. преузима циљ усвојеног прописа, показатеље учинка и циљне групе из Извештаја о спроведеној ex-ante анализи ефеката прописа, односно идентификује циљ усвојеног прописа, показатеље учинка и циљне групе кад за усвојени пропис није израђен Извештај о спроведеној ex-ante анализи ефеката прописа;
3. прикупља и систематизује податке о спровођењу прописа и оствареним позитивним и негативним, директим и индиректним ефектима од свих органа и организација које су одговорне за спровођење прописа и других доступних извора;
4. утврђује усклађеност прописа са важећим планским документима који су усвојени након ступања на снагу прописа;
5. утврђује степен остварености циља прописа, тј. утврђује да ли су достигнуте циљне вредности показатеља учинка;
6. разматра и утврђује резултате сагледавања спровођења прописа из члана 24. став 5. ове уредбе;
7. сагледава остварене позитивне и негативне, директне и индиректне ефекте прописа на циљне групе и животну средину;
8. идентификује проблеме у посматраној области који су уочени током спровођења прописа и њихове узроке и последице;
9. спроводи консултације са циљним групама и другим заинтересованим странама и систематизује и анализира податке прикупљене у том процесу.

Поред активности из става 3. овог члана, надлежни предлагач може да спроведе и додатне активности уколико оцени да је потребно.

Вредновање учинака прописа

Члан 26.

Током спровођења вредновања учинака прописа, надлежни предлагач на основу спроведене еx-post анализе ефеката прописа:

1. утврђује да ли је решен проблем, односно да ли је остварена промена због које је пропис донет;
2. оцењује да ли је циљ прописа и показатељи учинка адекватно дефинисани, као и да ли су усклађени са важећим планским документима усвојеним након ступања на снагу прописа;
3. утврђује разлоге због којих су достигнуте или нису достигнуте циљне вредности показатеља учинка;
4. утврђује разлоге због којих се решења прописа нису спроводила у потпуности и у складу са планираним роковима, уколико је то случај;
5. утврђује да ли су обезбеђена довољна средства за спровођење свих решења прописа и да ли су се средства користила ефикасно;
6. утврђује остварене позитивне и негативне, директне и индиректне ефекте прописа на циљне групе и животну средину и оцењује да ли су позитивни ефекти већи од негативних;
7. утврђује да ли су доступни капацитети довољни за спровођење прописа.

Поред активности из става 1. овог члана, надлежни предлагач може да спроведе и додатне активности уколико оцени да је потребно.

На основу резултата вредновања учинака прописа надлежни предлагач израђује препоруке за унапређење спровођења, односно измену, допуну или укидање прописа чије се вредновање учинака спроводи, односно других прописа који утичу на спровођење прописа чије се вредновање учинака спроводи, при чему узима у обзир међународну упоредну праксу у посматраној области.

Спровођење ex-post анализе ефеката усвојених прописа и вредновање учинака и извештавање

Члан 27.

Еx-post анализу ефеката и вредновање учинака усвојених прописа спроводи надлежни предлагач најкасније годину дана након истека периода у ком се очекивало остваривање циља прописа или раније уколико се током праћења спровођења прописа утврди да се не достижу циљне вредности показатеља учинка или да пропис није усклађен са важећим планским документима који су усвојени након усвајања прописа.

Обухват спровођења еx-post анализе ефеката и вредновања учинака усвојених прописа, надлежни предлагач утврђује у зависности од налаза праћења спровођења прописа или у зависности од потреба надлежног предлагача.

Извештај о спроведеној еx-post анализи ефеката и вредновању учинака прописа израђује се у писаној форми и садржи одговоре на питања из Прилога 2, који је одштампан уз ову уредбу и чини њен саставни део.

Извештај о спроведеној еx-post анализи ефеката и вредновању учинака прописа се подноси Влади ради информисања за:

1) прописе из члана 3. став 1. тачка 4) ове уредбе;0

2) прописе са значајним ефектима, на основу Плана за спровођење ex-post анализе ефеката и вредновање учинака прописа који доноси Влада на предлог РСЈП.

Еx-post анализе ефеката и вредновања учинака прописа из члана 3. става 1. тачка 4) ове уредбе обухвата цео пропис.

Влада једном годишње доноси План за спровођење еx-post анализе ефеката прописа и вредновање учинака прописа из става 4. тачка 2) овог члана и одређује обухват спровођења еx-post анализе ефеката и вредновања учинака прописа.

VI. СПРОВОЂЕЊЕ КОНСУЛТАЦИЈА

Објављивање почетка рада на пропису

Члан 28.

Надлежни предлагач је у обавези да приликом почетка рада на изради прописа објави обавештење о почетку израде прописа најкасније седам радних дана од дана почетка израде прописа, и то на Порталу „еКонсултације” и својој интернет страници у складу Законом.

Обавештење из става 1. овог члана садржи основне информације о разлозима за доношење прописа и оквирни план консултација.

Обавештење о почетку рада на закону којим се битно мења правни режим у једној области или којим се уређују питања која посебно занимају јавност, обавезно садржи и полазне основе чија садржина је прописана законом којим се уређује државна управа.

Полазне основе израђују се на основу резултата ex-post анализе ефеката и вредновања учинака усвојеног прописа и препорука из члана 26. став 3. ове уредбе.

Уколико процени да је потребно, надлежни предлагач објављује полазне основе и у обавештењу о почетку рада на подзаконском пропису.

Консултације у току израде прописа

Члан 29.

Пре почетка спровођења консултација, надлежни предлагач израђује оквирни план консултација у ком одређује временски период за спровођење консултација и утврђује једну или више метода консултација коју ће применити.

Приликом израде оквирног плана консултација надлежни предлагач узима у обзир разлоге због којих спроводи консултације, финансијске и кадровске капацитете потребне за спровођење консултација и води рачуна о томе да све циљне групе и заинтересоване стране укључи у консултације под једнаким условима. .

Надлежни предлагач у току спровођења консултација у току израде прописа примењује најмање један метод консултација.

Надлежни предлагач на Порталу „еКонсултације“ и својој интернет страници обавештава заинтересовану јавност о времену и месту спровођења изабраних метода консултација у складу са Законом.

Извештавање о консултацијама у току израде прописа

Члан 30.

Након сваког спроведеног метода консултација надлежни предлагач обавештава учеснике консултација о резултатима спроведеног метода на Порталу „еКонсултације“ и својој интернет страници у складу са Законом.

Надлежни предлагач прописа информише учеснике консултација о резултатима спроведених консултација, а посебно о разлозима због којих одређени предлози, примедбе и сугестије нису уважени.

Надлежни предлагач прописа објављује извештај о спроведеним консултацијама на Порталу „еКонсултације“ и својој интернет страници најкасније у року од 15 дана од дана завршетка консултација у складу са Законом.

Извештај о спроведеним консултацијама садржи одговоре на питања из Прилога 3, који је одштампан уз ову уредбу и чини њен саставни део.

Достављање Извештаја о спроведеним консултацијама у току израде прописа

Члан 31.

Приликом контроле спровођења ex-ante анализе ефеката прописа из члана 22. ове уредбе, надлежни предлагач доставља Извештај о спроведеним консултацијама надлежном органу који је саставни део Извештаја о спроведеној ex-ante анализи ефеката прописа

Изузетно од става 1. овог члана, у случају да спровођење еx-ante анализе ефеката није обавезно, надлежни предлагач прописа доставља Извештај о спроведеним консултацијама који садржи одговоре на питања из Прилога 3.

Извештај о спроведеним консултацијама је саставни део материјала уз нацрт или предлог прописа који се доставља Влади ради разматрања и одлучивања.

Консултације у току спровођења ex-post анализе ефеката и вредновања учинaка прописа

Члан 32.

Надлежни предлагач на Порталу „еКонсултације“ и својој интернет страници објављује обавештење о почетку спровођења ex-post анализе ефеката и вредновања учинака прописа у складу са Законом.

Обавештење из става 1. овог члана садржи основне информације о разлозима за спровођењe ex-post анализе ефеката и вредновања учинака прописа, као и оквирни план консултација.

Надлежни предлагач спроводи консултације у току спровођења ex-post анализе ефеката и вредновања учинaка прописа у складу са чланом 29. ове уредбе.

Извештавање о консултацијама у току спровођења ex-post анализа ефеката и вредновање учинака прописа

Члан 33.

Након сваког спроведеног метода консултација у току спровођења ex-post анализе ефеката и вредновања учинака прописа надлежни предлагач обавештава учеснике консултација о резултатима спроведеног метода на Порталу „еКонсултације“ и својој интернет страници у складу са Законом.

Надлежни предлагач може да објави Извештај о спроведеној еx-post анализи ефеката и вредновању учинака, који садржи извештај о спроведеним консултацијама, на Порталу „еконсултације“ и својој интернет страници у складу са Законом.

Методе консултација

Члан 34.

Надлежни предлагач планира и спроводи консултације применом једне или више метода.

Методе консултација су:

1. прикупљање писаних коментара;
2. анкета;
3. фокус група;
4. полуструктурирани интервју;
5. панел;

6) округли сто.

Надлежни предлагач је у обавези да обавештење о спровођењу методе из става 2 овог члана објави на Порталу „еКонсултације“, као и да на истом порталу, по спроведеним методама објави извештај и резултате спроведене методе и тиме учини јавно доступним све информације у консултативном процесу.

Прикупљање писаних коментара

Члан 35.

Прикупљање писаних коментара је метод који има за циљ прибављање предлога, примедби и сугестија циљних група и заинтересованих страна, ради унапређења прописа.

Овај метод надлежном предлагачу омогућава да прибави мишљење циљних група и заинтересованих страна на предложена решења прописа који је у изради, као и пратећи материјал.

Прикупљање писаних коментара се спроводи електронским путем, обавезно посредством Портала „еКонсултације“, као и електронске поште надлежног предлагача.

Анкета

Члан 36.

Анкета је метод консултација који се спроводи у циљу прибављања квантитативних података о стању у посматраној области која се регулише прописом.

Анкета се спроводи како би се утврдило стање у посаматраној области и прикупили ставови већег броја испитаника.

Анкета се спроводи на узорку испитаника који осигурава репрезентативност идентификоване циљне групе. Анкета може бити затворена, ако се испитују припадници претходно дефинисане циљне групе или отворена, ако се испитују ставови грађана.

Анкета се спроводи електронским путем, телефоном, поштом или непосредним разговором са испитаницима.

Фокус група

Члан 37.

Фокус група представља метод консултација који се спроводи у циљу истраживања ставова, мишљења и понашања у вези са одређеном темом у ситуацијама када је потребно утврдити ставове уже циљне групе поводом одређеног питања.

Фокус групе се формирају од испитаника који припадају истој циљној групи.

Учесници фокус групе се подстичу на дискусију и размену аргумената са другим учесницима у оквиру задате теме.

Фокус група се по правилу састоји од шест до осам учесника и модератора који усмерава ток расправе, како би сви учесници били у прилици да саопште и образложе своје ставове.

Резултати фокус групе представљају се у оквиру извештаја који садржи закључке о резултатима, разматраним проблемима и могућим мерама за њихово решавање.

Овај метод консултација обезбеђује детаљан приступ проблему и једноставно спровођење, али не може да укључи већи број испитаника.

Полуструктурирани интервју

Члан 38.

Полуструктурирани интервју је метод консултација који омогућава индивидуалан приступ испитаницима и разговор о поверљивим и осетљивим темама, битним за прикупљање података и изношење ставова који се нерадо износе у јавности.

Пре почетка интервјуа оквирно се дефинише тема, а током интервјуа се формулишу специфична питања, која најчешће нису унапред припремљена, већ проистичу из самог интервјуа.

Панел

Члан 39.

Панел је метод консултација која подразумева образовање група субјеката са којима се периодично обављају консултације коришћењем упитника.

Упитници могу бити полуструктурирани, ако садрже део са затвореним питањима и део са отвореним питањима или могу бити затвореног типа, ако имају непроменљив број питања и могућих одговора.

Округли сто

Члан 40.

Округли сто је метод консултација којим се укључује стручна јавност, како би се заузео став у погледу кључних питања у вези са облашћу коју пропис регулише.

Овај метод консултација је нарочито погодан за почетну фазу израде прописа који подразумевају системске реформе, у циљу заузимања ставова о принципима и кључним питањима реформе.

Учешће заинтересованих страна у радној групи за израду прописа

Члан 41.

Радна група не представља метод консултација.

Надлежни предлагач у радну групу за израду прописа именује представнике циљних група и заинтересованих страна, које су учествовале у процесу консултација, у циљу уважавања резултата консултација у поступку израде тог документа, односно прописа.

Надлежни предлагач може позвати заинтересоване групе да се пријаве за учешће у раду радне групе,преко Портала „еКонсултације“

Портал „еКонсултације”

Члан 42.

Надлежни предлагач, у складу са Законом, је дужан да благовремено и у потпуности на Порталу „еКонсултације” објављује све релевантне информације о спроведеним консултацијама и јавним расправама, без обзира на методу и начин на који се наведени процеси спроводе.

Ако је надлежни предлагач орган аутономне покрајине или јединице локалне самоуправе спроводи консултације и све релевантне информације о спроведеним консултацијама и јавним расправама објављује на Порталу „еКонсултације” у складу са законом и прописима из њихове надлежности.

Порталом „еКонсултације” управља и администрира надлежни орган.

Начин управљања Порталом „еКонсултације” ближе се уређује актом руководиоца надлежног органа.

Акт из става 4. овог члана објављује се на Порталу „еКонсултације” и интернет страници надлежног органа.